<classify> MBUNGE wa Uvinza, Hasna Mwilima CCM amewaomba radhi wabunge wenzake na Watanzania wote hususan wanawake, baada ya kutoa kauli ya udhalilishaji ya kuwa wahudumu wa Kampuni ya Ndege Tanzania ATCL hawana mvuto.Mwilima aliyewahi kuwa mkuu wa wilaya katika utawala wa Serikali ya Awamu ya Nne, aligonga vichwa vya habari wiki moja iliyopita, baada ya mchango wake bungeni, kuibua mjadala katika jamii ya Watanzania.Novemba 7, mwaka huu alichangia katika Mapendekezo ya Mpango wa Maendeleo wa Taifa na Mwongozo wa Bajeti ya Serikali ya Mwaka 20202021. Ndani ya mchango wake, mwanamama huyo kutoka mkoani Kigoma, alijihami kwanza kwa kusema anataka kutania kidogo juu ya wahudumu wa ndege za ATCL.Mheshimiwa waziri, mimi nataka nitanie kidogo hizi ndege zetu zinafanya vizuri sana lakini mle ndani hebu tuangalie tunaowaajiri, alisema na kuongeza: Sijui mnatumia vigezo gani? unakuta Air hostessmhudumu wa ndege mfupi, hana mvuto wa kuzifanya ndege zetu zionekane. Leo mimi hapa nimezeeka nina miaka 50 na ukiniweka... Alikatishwa kuchangia kwa Mbunge wa Geita Vijijini CCM, Joseph Msukuma kuomba utaratibu kwa Spika.Msukuma alidai kauli aliyotoa mbunge huyo ni ubaguzi, kwani kuna wengine wanazaa watoto ambao hawana maumbo kama anayoyataka Mwilima yawe vigezo vya kuajiri wahudumu wa ndege za ATCL.Lakini Mwilima alitoa msisitizo kuwa mhudumu wa ndege ni lazima awe mrefu na amenyooka, akiwa mwanamke au mwanamume na aliomba jambo hilo lizingatiwe. Lakini jana alipopewa fursa na Spika wa Bunge, Job Ndugai kuulizwa swali la nyongeza, Mwilima alianza kwa kukiri kuwa mchango wake ulileta mkanganyiko.Mheshimiwa Spika, katika bunge lako lako hili Novemba 7, mwaka huu, nilitoa mchango wangu ambao uligusa wabunge na Watanzania wenzangu hasa wanawake.Nilitoa ile kauli lengo lilikuwa ni kuboresha shirika letu la ATCL, kwa kuwa ile kauli yangu iliwaboa sana Watanzania hasa wanawake nitumie nafasi hii kuomba radhi Watanzania hasa wanawake wenzangu, alisema Mwilima na kushangiliwa na wabunge wenzake.Alisema anatumia nafasi hiyo kuomba radhi kwa wote hao waliokwazika na kauli yake; jambo lililomvutia Spika Ndugai na kusema, huu ndio uungwana, tumepokea radhi yako.Mafanikio ya ATCL Baada ya kuingia madarakani mwaka 2015, moja ya mambo makubwa ambayo Serikali ya Awamu ya Tano ya Rais John Magufuli imeyafanya ni kuifufua Kampuni ya Ndege nchini ATCL ambayo hali yake ilikuwa mbaya. Ilichokifanya Serikali ni kununua ndege mpya na za kisasa, ambazo imeikodisha ATCL.Kutokana na juhudi hizo za Serikali, ATCL kwa sasa ina jumla ya ndege mpya saba ambazo ni Boeing 787-8 Dreamliner mbili, zenye uwezo wa kuchukua abiria 262 kila moja na Airbus A220-300 mbili zenye uwezo wa kubeba abiria 132 kila moja.Ndege zingine ambazo zimeshawasili nchini na zinaendelea kutoa huduma ni Bombardier Dash 8 Q400 tatu, zenye uwezo wa kubeba abiria 76 kila moja, huku ndege zingine mpya mbili aina ya Airbus A220- 300 na Bombardier Dash 8 Q400 moja zikiendelea kutengenezwa nje ya nchi na zitakuja nchini mara zitakapokamilika, hivyo kufanya jumla ya ndege zote mpya zilizonunuliwa na Serikali kuwa kumi.Mbali na ndege hizo mpya, Rais Magufuli pia aliagiza ndege ya Rais aina ya Fokker 50 kupakwa rangi za ATCL na kukabidhiwa kwa kampuni hiyo, ili nayo ifanye kazi ya kusafirisha abiria, agizo ambalo lilitekelezwa mara moja.Kupatikana kwa ndege hizo, ATCL imeweza kuimarisha safari zake za ndani katika mikoa mbalimbali na kufanikiwa kukamata soko la ndani kwa asilimia 73. Wakizungumza na gazeti hili nyakati tofauti, Mkurugenzi Mtendaji wa ATCL, Ladislaus Matindi na Mkuu wa Kitengo cha Mawasiliano wa ATCL, Josephat Kagirwa, walisema kuwa ndege za ATCL kwa sasa zinafanya safari za kwenda Entebbe nchini Uganda, Bujumbura nchini Burundi, Harare nchini Zimbabwe na Lusaka nchini Zambia.Mbali na nchi hizo, Ndege za ATCL pia zinasafiri kwenda nchini India, huku mikakati ya kuzipeleka ndege hizo nchini China ikiendelea.  <topic>: kitaifa 